TARNAUTOJŲ TEISMO (pirmoji kolegija) SPRENDIMAS
2009 m. lapkričio 17 d.
Byla F‑57/08
Armida Palazzo
prieš
Europos Bendrijų Komisiją
„Viešoji tarnyba – Pareigūnai – Pensijos – Teisių į pensiją pervedimas – Kaip vietinio tarnautojo įgytos teisės – Pensijų draudimo stažo skaičiavimas“
Dalykas: Pagal EB 236 ir AE 152 straipsnius pareikštas ieškinys, kuriuo A. Palazzo iš esmės prašo panaikinti 2007 m. spalio 24 d. Individualių
išmokų administravimo ir mokėjimo biuro Pensijų skyriaus viršininko sprendimą tiek, kiek jis susijęs su papildomo Bendrijos
pensijų draudimo stažo apskaičiavimu pervedant ieškovės teises į pensiją, įgytas dirbant vietine tarnautoja.
Sprendimas: Atmesti ieškinį. Ieškovė padengia savo ir Komisijos bylinėjimosi išlaidas. Europos Sąjungos Taryba, į bylą palaikyti Komisijos
reikalavimų įstojusi šalis, padengia savo bylinėjimosi išlaidas.
Santrauka
1.      Pareigūnai – Vienodas požiūris – Įvairių tarnautojų skirtingas vertinimas Pareigūnų tarnybos nuostatuose įtvirtintų garantijų
ir socialinės apsaugos išmokų srityje – Diskriminacijos nebuvimas
2.      Pareigūnai – Pensijos – Pensijų draudimo stažo apskaičiavimas – Atsižvelgimas į pagalbiniu tarnautoju ištarnautus laikotarpius
– Sąlygos
(Pareigūnų tarnybos nuostatų VIII priedo 4 straipsnis)
1.      Neginčytina, kad skirtingų Bendrijų įdarbintų asmenų kategorijų, vadinamųjų pareigūnų ar kitų kategorijų darbuotojų, kuriems
taikomos Kitų tarnautojų įdarbinimo sąlygos, statusas skiriasi. Iš tiesų kiekvienos kategorijos apibrėžimas susijęs su teisėtais
Bendrijos administracijos poreikiais ir su nuolatinių ar laikinų užduočių, kurias ji turi atlikti, pobūdžiu. Taigi Pareigūnų
tarnybos nuostatų VIII priedo 4 straipsnyje Bendrijos teisės aktų leidėjas galėjo numatyti, kad skaičiuojant teises į pensiją
tik pareigūnai, tarnautojai ar sutartininkai gali prašyti atsižvelgti į visą pareigūnu, laikinuoju tarnautoju ar sutartininku
ištarnautą laikotarpį institucijose.
Be to, vietiniai tarnautojai negali tvirtinti esantys blogiau vertinami, palyginti su kitų kategorijų tarnautojais, ir tuo
grįsti nevienodą požiūrį ar nepateisinamą ir neproporcingą diskriminaciją, nes, kaip vietinių tarnautojų, jų padėtis nėra
panaši į kitų kategorijų tarnautojų padėtį. Vietinių tarnautojų ir pareigūnų ar laikinųjų tarnautojų statuso skirtumų negalima
ginčyti remiantis vienodo požiūrio principu, nes šie objektyvūs teisiniai skirtumai, susiję su Tarnybos nuostatuose įtvirtintomis
garantijomis, priskyrimu prie lygių, darbo užmokesčiu ir socialinėmis lengvatomis, yra esminiai. Todėl diskriminacija negali
būti laikoma tai, kad, atsižvelgiant į Pareigūnų tarnybos nuostatuose įtvirtintas garantijas ir socialinio draudimo išmokas,
tam tikroms Bendrijų įdarbintų asmenų kategorijoms suteikiamos garantijos ir išmokos, kurios nesuteikiamos kitoms kategorijoms.
(žr. 38 ir 39 punktus)
Nuoroda:
Teisingumo Teismo praktika: 1983 m. spalio 6 d. Sprendimo Celant ir kt. prieš Komisiją, 118/82–123/82, Rink. p. 2995, 22 punktas.
Pirmosios instancijos teismo praktika: 2007 m. liepos 9 d. Nutarties De Smedt prieš Komisiją, T‑415/06 P, Rink. p. II‑0000, 54 ir 55 punktai ir juose nurodyta teismų praktika.
Tarnautojų teismo praktika: 2006 m. spalio 19 d. Sprendimo De Smedt prieš Komisiją, F‑59/05, Rink. VT p. I‑A‑1‑109 ir II‑1‑1‑409, 76 punktas; 2009 m. kovo 12 d. Sprendimo Arpaillange ir kt. prieš Komisiją, F‑104/06, Rink. VT p. I‑A‑1‑0000 ir II‑A‑1‑0000, 61 punktas.
2.      Tam, kad pagalbinio tarnautojo išdirbtas laikotarpis būtų prilygintas laikinojo tarnautojo dirbtam laikotarpiui Bendrijų pensijų
sistemos tikslais, reikalaujama, kad darbo vieta, atitinkanti suinteresuotojo asmens atliktas pareigas, būtų numatyta institucijos
kadrų lentelėje ir būtų prieinama, o vykdytos pareigos nebūtų laikinos, t. y. kad jos būtų nuolatinės Bendrijos viešosios
tarnybos užduotys.
(žr. 44 ir 48 punktus)
Nuoroda:
Teisingumo Teismo praktika: 1979 m. vasario 1 d. Sprendimo Deshormes prieš Komisiją, 17/78, Rink. p. 189, 51 punktas; 1983 m. vasario 23 d. Sprendimo Toledano Laredo ir Garilli prieš Komisiją, 225/81 ir 241/81, Rink. p. 347, 7 ir 12 punktai.